Liv Signe Navarsete (Senterpartiet), 2008-11-04:
Dette er ei sak med lang forhistorie. Mange har lagt ned eit stort arbeid for å få dette prosjektet realisert. Ikkje minst har ordførarar, noverande og tidlegare, frå Jondal og frå gode nabokommunar i Hardanger grunn til å glede seg over at arbeidet endeleg ber frukter. Av ulike grunnar har det teke lang tid før saka kunne fremjast for Stortinget. Eg er difor glad for at fleirtalet i komiteen har slutta seg til forslaget om delvis bompengefinansiering av Jondalstunnelen. Prosjektet vil etablere eit nytt samband mellom Jondal og Kvinnherad kommunar. Hovudmålet er å gi Jondal kommune betre og kortare samband mot Kvinnherad og vidare via Folgefonntunnelen mot Odda og E134. Jondalstunnelen er òg viktig for den regionale utviklinga i kommunane på og rundt Folgefonnhalvøya i Hardanger. Eg er sikker på at prosjektet vil gi ny vekst og utvikling i regionen, og eg er imponert over initiativrike folk som ser moglegheitene når ny veg er på plass. Etter eit besøk i Jondal har eg mange viktige minne om initiativrike folk som berre ventar på at me og samfunnet rundt dei skal leggje til rette for at dei kan bruke sine kreative evner. Det ligg føre planar for fleire traséløysingar. Endeleg val vil verte teke etter at det er henta inn tilbod frå entreprenørar på fleire alternativ. Basert på traséløysinga i dei godkjende reguleringsplanane vert lengda på tunnelen 8,3 km. Gjennom overgangsordninga for store fylkesvegprosjekt var det høve til å prioritere tilskot på inntil 50 mill. kr til slike prosjekt innafor fylkesfordelt ramme for andre riksvegnett for perioden 2002–2005. For prosjektet Jondalstunnelen vart det opna for å utvide ordninga til òg å omfatte perioden 2006–2009 . Under behandlinga av statsbudsjettet for 2005 løyvde Stortinget på visse vilkår 30 mill. 2005-kroner i tilskot til prosjektet, jf. Budsjett-innst. S. nr. 13 for 2004–2005. Det var ein føresetnad at resten av tilskotet på til saman 50 mill. kr vart prioritert innafor fylkesfordelt ramme til andre riksvegar i Hordaland for perioden 2006–2009 . Fylkestinget i Hordaland sette i møte den 4. mai 2005 av inntil 20 mill. kr til Jondalstunnelen. Eg viser til desse føresetnadene og ser ikkje nokon grunn til at staten òg skal finansiere bompengedelen, slik mindretalet i komiteen går inn for. Dette er eit prosjekt der ein har funne lokal semje, og ein har funne fram til ei god løysing. Totalkostnadene ved full utbygging av kvar av dei fire kombinasjonane varierer frå om lag 1 milliard kr til om lag 1,2 milliardar kr. Dette omfattar utbygging av tofelts veg på heile strekninga frå rv. 551 i Kvinnherad til Belsnes i Jondal. Eit oppdatert kostnadsoverslag vart hausten 2007 kvalitetssikra av ein ekstern konsulent, i samsvar med prinsippa for styring av statlege investeringar. Med bakgrunn i kostnadsauken som framkom der, godkjende Hordaland fylkeskommune den 24. april 2008 ein ny finansieringsplan. I tillegg til statleg tilskot og bompengar omfattar finansieringa kommunale tilskot og fylkeskommunale midlar. Med andre ord: Dette er eit skikkeleg spleiselag. Ikkje minst vil eg rose Hordaland fylkeskommune, som stiller opp og gjer ei stor satsing, som vil bety mykje for Hardanger-regionen og for Hordaland fylke totalt sett. Det er lagt opp til anleggsstart i 2009, med trafikkopning i 2012. Når etterskotsinnkrevjinga startar opp for Jondalstunnelen, vil det fram til Folgefonntunnelen er nedbetalt i 2016, vere to bomstasjonar mellom Jondal og Odda. Fylkestinget har gått inn for at dei trafikantane som passerer både Folgefonntunnelen og Jondalstunnelen i løpet av ein time, berre skal betale for passering i Jondalstunnelen. Som det går fram av proposisjonen, og som eg har svart komiteen skriftleg, bør innføring av automatisert innkrevjing for både Jondalstunnelen og Folkefonntunnelen vurderast nærare. Dette er noko eg vil følgje opp. Eg legg stor vekt på at det er lokalpolitisk tilslutning til å delfinansiere utbygginga med bompengar. Sidan dette er eit fylkesvegprosjekt, må det etter mitt syn leggjast spesielt stor vekt på fylkeskommunen sitt forslag til finansieringsopplegg, inklusiv forskotsinnkrevjing på ferjesambandet Jondal–Tørvikbygd. Til slutt vil eg seie at eg har stor tillit til at fylkeskommunen handterer anbodsutlysinga av fleire traséalternativ på ein god måte, og eg ser fram til at eit viktig prosjekt for Hordaland og Hardanger endeleg kan få si realisering.